ПРЕДЛОГ НА ЗАКОН

ЗА ИЗМЕНУВАЊЕ

НА ЗАКОНОТ ЗА КЛАСИФИЦИРАНИ ИНФОРМАЦИИ

-Скопје, 2017 година-

ВОВЕД

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Со Предлог законот за изменување на Законот за класифицирани информации се врши промена во условите кои се однесуваат на именување на директорот и заменик директорот на Агенцијата за класифицирани информации, во насока на бришење на условот за положен психолошки тест.

II.ЦЕЛИ, НАЧЕЛА И ОСНОВНИ РЕШЕНИЈА

Цел на Предлог законот за изменување и дополнување на Законот за класифицирани информации е да се надмине проблемот што во Република Македонија не постојат овластени правни лица кои располагаат со соодветен стручен кадар за развивање на соодветни психолошки тестови за секоја различна работна позиција, вклучувајќи ги и избраните и именуваните лица.

Предлог законот за изменување на Законот за класифицирани информации се заснова на истите начела на кои е заснован и Законот за класифицирани информации.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Законот чие донесување се предлага не повлекува обврска за обезбедување средства за неговото спроведување од Буџетот на Република Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот не повлекува обврска за обезбедување дополнителни финансиски средства за неговото спроведување и материјални обврски за одделни субјекти.

V. СКРАТЕНА ПОСТАПКА ЗА ДОНЕСУВАЊЕ НА ЗАКОНОТ

Со оглед на тоа што не е во прашање сложен и обемен закон, согласно член 170 од Деловникот на Собранието на Република Македонија, се предлага Собранието да расправа по Предлог на законот во скратена постапка.

.

ПРЕДЛОГ НА ЗАКОН  
ЗА ИЗМЕНУВАЊЕ НА ЗАКОНОТ ЗА КЛАСИФИЦИРАНИ ИНФОРМАЦИИ

Член 1

Во Законот за класифицирани информации („Службен весник на Република Македонија“ бр.9/04, 113/07,145/10, 80/12 и 41/14), во член 66 став 4 точката 6) се брише.

Член 2

Одредбите од член 66 став 4 точка 5) од Законот за класифицирани информации („Службен весник на Република Македонија“бр.9/04, 113/07, 145/10, 80/12 и 41/14), нема да се применуваат од денот на влегувањето во сила на овој закон до 1 септември 2018 година.

Член 3

Директорот кој е избран во периодот од денот на влегувањето во сила на овој закон до 1 септември 2018 година, е должен да го исполни условот за познавање на странски јазик најдоцна во рок од една година од денот на неговиот избор.

На директорот кој нема да го исполни условот за познавање на странски јазик во рокот утврден во став 1 на овој член му престанува мандатот.

Член 4

Овој закон влегува во сила со денот на објавувањето во „Службен весник на Република Македонија“.

О Б Р А З Л О Ж Е Н И Е НА ПРЕДЛОГ- ЗАКОНОТ

ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ НА ЗАКОНОТ ЗА КЛАСИФИЦИРАНИ ИНФОРМАЦИИ, ПО СКРАТЕНА ПОСТАПКА

Во Законот за за класифицирани информации („Службен весник на Република Македонија“бр.9/04, 113/07,145/10, 80/12 и 41/14), во членот 66 се уредуваат условите и начинот на избор и разрешување на директорот на Дирекцијата за класифицирани информации. Како еден од условите за избор на директор е наведено полагање на психолошки тест и истиот е често користена алатка за проверка на психолошките карактеристики на кандидати за определени работни места, но проблем претставува фактот што во државата не постојат овластени правни лица кои располагаат со соодветен стручен кадар кои ќе развијат соодветни психолошки тестови за секоја различна работна позиција, вклучувајќи ги и избраните и именуваните лица, поради што овој услов се брише.

Со членот 2 од Предлог законот се дава одложна примена на условот кој се однесува на познавање на англискиот јазик.

Со членот 3 се регулира обврската на директорот именуван од денот на влегување во сила на овој закон до 1 септември 2018 година да го исполни условот за познавање на странски јазик во рок една година од именувањето, во спротивно му престанува мандатот.

Со членот 4 се уредува влегувањето во примена на законот.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените одредби се меѓусебно поврзани. Како такви прават правна целина и се применливи.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со предложениот текст на Предлогот на закон за изменување и дополнување на Законот за класифицирани информации се уредуваат условите за именување на директор.

ТЕКСТ НА ОДРЕДБА ОД ЗАКОНОТ ЗА КЛАСИФИЦИРАНИ ИНФОРМАЦИИ ШТО СЕ МЕНУВА И ДОПОЛНУВА

Член 66

Директорот на Дирекцијата го именува и разрешува Владата.

Директорот се именува со мандат од четири години.

За именување на директор се објавува јавен оглас во три дневни весници кои се издаваат на целата територија на Република Македонија од кои еден се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

За директор на Дирекцијата може да биде именувано лице кое ги исполнува следниве услови:   
 1) да е државјанин на Република Македонија;   
 2) со правосилна судска пресуда да не му е изречена казна забрана за вршење на професија, дејност или должност;   
 3) да има стекнати 240 кредити според ЕКТС или VII/1 степен на образование,   
 4) да има најмалку пет години работно искуство;   
 5) да поседува еден од следниве меѓународно признати сертификати или уверенија за активно познавање на англискиот јазик не постар од пет години:   
 - ТОЕФЕЛ ИБТ најмалку 74 бода,   
 - ИЕЛТС (IELTS) - најмалку 6 бода,   
 - ИЛЕЦ (ILEC) (Cambridge English: Legal) - најмалку Б2 (B2) ниво,   
 - ФЦЕ (FCE) (Cambridge English: First) - положен,   
 - БУЛАТС (BULATS) - најмалку 60 бода и   
 - АПТИС (АPTIS) - најмалку ниво Б2 (B2) и   
 6) поседува потврда за положен психолошки тест и тест за интегритет.